**КООПЕРАТИВНОТО УЧЕЊЕ КАКО МЕТОД ЗА РАЗВИВАЊЕ НА КОМУНИКАTИВНИТЕ ВЕШТИНИ**

**м-р Весна Коцева**

*Филолошки факултет, Универзитет „Гоце Делчев“ – Штип*

**Апстракт:**

Кооперативното учење е наставен метод кој се реализира преку работа во групи и се базира на мотивацијата, интеракцијата и соработката помеѓу членовите на групата. Овој наставен метод се концентрира на хетерогеноста на работните групи, на ефективната позитивна взаемна зависност на членовите во групата и на еднаквата можност секој од нив да даде удел во постигнувањето на заедничкиот успех. При примена на кооперативниот метод, учениците како членови во групата се зависни едни од други и се свесени дека само со разменување и споделување на личното знаење и способности ќе можат да постигнат повеќе односно знаат дека со индивидуална работа нема да можат да ја постигнат зададената заедничка цел.

**Клучни зборови:** кооперативен метод, соработка, работа во група;

**COOPERATIVE LEARNING AS A METHOD FOR DEVELOPING COMMUNICATIVE SKILLS**

**Vesna Koceva, M.A.**

*Faculty of Philology, Goce Delcev University, Stip*

**Abstract:**

Cooperative learning is a teaching method which is realized through group work and it is based on motivation, interaction and cooperation among the members in the group. This teaching method is concentrated on the heterogeneity of the working groups, the effective positive mutual dependency of the members within the group and the equal opportunity for each of them to participate in achieving the mutual success. With the application of the cooperative method, the students, as members of a group, are depending on each other and they realize that only with exchange and sharing of their personal knowledge and skills they can achieve more i.e. they realize that with individual work they will not be able to achieve the assigned task.

**Key words:** cooperative method, cooperation, group work.

**Вовед**

Условите во современото општество ја наметнуваат потребата од прифаќање на систем на вредности како што е солидарноста, прифаќање и почитување на другиот, на различниот. За да се адаптираме на современата општествена реалност треба да сфатиме дека луѓето се меѓусебно поврзани и дека препреките можеме да ги совладаме само ако соработуваме меѓусебно.

И во процесот на настава можат да се постигнат подобри резултати во атмосфера на поголема кооперативност односно соработка помеѓу учениците. За да биде наставата квалитетна потребно е да се намали важноста на самостојната работа и на конкуренцијата помеѓу учениците и да се претпочита тимската работа и соработката. За разлика од традиционалниот метод на настава во кој става акцент на индивидуалноста, а со тоа и на егоизмот, кооперативниот наставен метод е концентриран на контактот меѓу учениците, високиот степен на одговорност и меѓусебна соработка и има за цел да ја избегне компетитивноста.

**Карактеристики на кооперативниот наставен метод**

Според Џонсон и Џонсон (1987: 2), „*да се научи еден наставен материјал со идеата дека треба истиот да им го објасниш и на другите членови на групата, ја зголемува многу повеќе мотивацијата, за разлика од тоа да треба сам да го слушаш или читаш“.* Контактот со подобрите ученици во кооперативна атмосфера ја зголемува употребата на стратегии за размислување, произведува попродлабочени и покритички стратегии за анализа, покреативни одговори, поелаборирани објаснувања. Начинот да се разговара, да се дискутира и да се објасни на другите материјалот кој треба да се научи, ја подобрува меморијата и поттикнува развој на стратегии за размислување на повисок степен (Johnson & Johnson, 1987).

Терминот кооперативно учење се дефинира како процес на соработка, структуриран во контраст со методот на едноставана размена на информации или извршување на наредби и упатства. Со други зборови се подразбира индивидуално учење како резултат на процес во група.

Учениците во процесот на кооперативното учење т.е. преку интеракцијата во групата стекнуваат низа социјални вештини како што се меѓусебна толеранција, договарање, поделба на задачите, почитување на меѓусебните разлики, меѓусебно помагање, итн. Но, иако кооперативното учење се случува во група, секој облик на учење во група не е кооперативно учење. Станува збор за кооперативно учење ако сите членови на групата работат на остварување на заедничката задача, ако успехот на групата зависи од сите членови на групата и ако успехот на секој член зависи од успехот на групата. Кооперативното учење ја зголемува мотивацијата за учење. Ученикот е мотивиран кога е насочен директно кон некоја цел односно кога ученикот е заинтересиран за нешто тој е поттикнат да го достигне она што е поставено како цел. Многу наставници сметаат дека работата во група не носи лична одговорност. Но според Комољо (1998: 67) личната одговорност во учењето во група не се намалува туку напротвив се зголемува бидејќи секој член од групата има интерес да се постигне заедничката цел и се труди да ја изврши задачата која му е доделена во групата, поради тоа и мотивацијата е поголема, за разлика од традиционалната работа во групи во која работи само најдобриот ученик, а другите ја следат неговата работа.

**Разлики помеѓу кооперативното, индивидуалистичкото и компетитивното учење**

Според теоретичарите не можеме да се соочиме со комплексноста на општеството на индивидуален и компетитивен начин туку потребно е да соработуваме меѓусебно со цел да ги решиме тие комплексни проблеми.

Во традиционалниот метод на настава доминира компетитивното учење кое претставува поттик, но само за оние ученици кои постигнуваат успех, додека останатите кои во натпреварувачката атмосфера не можат да постигнат успех, се демотивираат и се откажуваат. Во ваков наставен контекст се јавува и нетрпеливост меѓу учениците што секако не придонесува за постигнување на подобри резултати.

 Кооперативното учење настанува како антитеза на компетитивното учење. Во традиционалниот метод на настава, наставникот поставува прашање упатено кон учениците, и они кои го знаат одговорот на прашањето креваат рака. Наставникот прашува еден од учениците, а другите кои кренале рака се надеваат дека тој ќе погреши за да можат да добијат шанса и тие да го кажат својот одговор. Во ваква натпреварувачка средина, нормално е учениците да чувствуваат задоволство од неуспехот на соученикот односно нивниот успех зависи од неуспехот на другиот. Додека пак во кооперативна атмосфера успехот на секој член на групата значи и успех на сите други т.е. подобри оценки, награди и пофалби. Во овој контекст учениците се надеваат дека другиот ќе одговори точно. Значи групата е средство со помош на кое се остваруваат личните цели и единствен начин да се постигне успех е преку групата, односно секој член од групата може да ги достигне своите цели единстевно преку другите членови на групата. Поради тоа членовите во групата меѓусебно си помагаат, се охрабруваат да дададт максимум од себе, со цел преку успехот на групата, да го достигнат и сопствениот успех. Со други зборови резултатот на секој ученик се базира на резултатите кои ќе ги постигнат другите членови на групата.

Во традиционалниот метод на настава успехот на еден ученик ги намалува шансите за успех на другите и тоа претставува дополнителна фрустрација, додека со имплементација на кооперативниот метод учениците работат заедно со цел да се постигне заедничката цел. Фактот дека се работи заедно донесува позитивни ефекти во совладувањето на наставниот материјал.

За разлика од компетитивниот начин на учење според кој „Ако ти победиш, јас ќе изгубам“ и обратно „Ако јас победам, ти ќе изгубиш“, и индивидуалистичкиот начин на учење, според кој „Секој овде е сам и секој работи сам за себе“, во кооперативниот наставен метод, учениците се водени од мотото: „Ќе потонеме или ќе пливаме заедно“ (Johnson & Johnson, 1987).

И покрај тоа што кооперативното учење е метод на настава кој се реализира преку соработка со другите соученици, не исклучува и моменти на индивидуална работа или моменти на натпреварување.

**Улогата на настваникот во совладувањето на наставниот материјал преку примена на кооперативниот метод**

Улогата на наставникот при примена на кооперативниот метод се состои во примена на повеќе техники за водење на часот, со чија помош учениците работат во мали групи на заеднички вежби и добиваат оценки врз основа на добиените резултати.

Не постои една единствена верзија на кооперативно учење, туку повеќе верзии и тоа не треба да се поистовети со работата во група на час.

Најголема грижа на наставниците најчесто е комплетирањето на наставната програма, а помалку внимание посветуваат на она што е значајно и што треба да биде запаметено од учениците. На часовите со примена на традиционалниот метод, наставникот го предава наставниот материјал, а ученикот се концентрира пред сè на објаснувањето и на запишувањето на најважните работи според него. Иако наставникот добро го предава наставниот материјал, тоа не е гаранција дека учениците ќе научат, бидејќи традиционалниот метод им оди во прилог само на одличните ученици. Напротив пак, кооперативното учење, ги вклучува сите ученици во работата во група за да се достигне заедничката цел, значи учениците взаемно соработуваат, преземаат одговорност, донесуваат одлуки и ги надминуваат конфликтите во личните односи. Сè ова води кон подобро совладување на материјалот, го олеснува развојот на когнитивните способности и навиките да се работи со другите, им помага на учениците да имаат доверба во сопствените способности и ги подготвува за работната средина во иднина.

Со помош на кооперативниот метод се намалуваат проблемите поврзани со дисциплината на часот, изолирањето на учениците, конфликтот меѓу нив, незаинтересираноста за наставниот материјал и слабата активност на часот. Со овој метод се става акцент на солидарноста и взаемната помош помеѓу најдобрите ученици и оние кои имаат потешкотии во совладувањето на наставниот материјал. Наставникот не е повеќе единствената личност од која ученикот може да научи. Наставникот има улога да ги активира, организира и ориентира кон задачата, способностите и предзнаењата на учениците. Со овие активности се развиваат социјализацијата т.е. соработката, взаемната почит, способноста позитивно да се совладаат конфликтите. Компетенциите на наставникот не се променети, тој треба добро да ги владее темите кои ги предава и постојано да биде ажуриран, но треба да знае да го избере квантитетот на материјали со кои ќе работат учениците, да го подели на тој начин што ќе може да се работи во група. Додека кај традиционалниот метод на настава, наставникот се грижи само за начините кои ќе го олеснат совладувањето на наставната содржина, при примената на кооперативниот метод наставникот треба да биде способен да ги насочи учениците по вистинскиот пат кој треба да го следат за да научат поефикасно.

За разлика од компетитивниот начин на учење, кога секој ученик се подготвува да победи или изгуби, а вообичаените реченици на наставникот се: „Кој прв ја заврши задачата?“; „Забрането е препишување и договарање со другите ученици“; Ако откријам дека некој препишува, ќе му ја поништам задачата“; Што мислиш да превземеш за да победиш следниот пат“?; „Ако некој сака да праша нешто нека крене рака“, со примена на кооперативниот метод наставникот ја поттикнува соработката и взаемното помагање на членовите во групата. Учениците не работат сами туку во интеракција со другите, не постои завист кон најдобриот ученик, сите ученици се свесни дека само взаемната помош е неопходна за постигнување на позитивен резултат на сите.

**Заклучок**

Кооперативниот начин на учење треба да се сфати како важен аспект на образовниот процес и треба да биде едно од решенијата која ги нуди современата дидактика. Традиционалниот метод на настава кој се состои во предавање на наставниот материјал, индивидуално учење и испрашување потребно е да се замени со заедничка работа на наставникот и учениците во совладувањето на предметните содржини.

Кооперативниот наставен метод може да придонесе во решавањето на многу проблеми во образовниот систем, како што е вклучувањето на проблематичните ученици во наставата, на оние кои се помалку мотивирани за учење и они кои имаат потешкотии во совладувањето на материјалот и интегрирање на учениците кои имаат пречки во развојот, учениците од други етнички заедници, молчеливите одлични ученици, итн.

Можеме да заклучиме дека овој наставен метод ги има следните позитивни карактеристики: учениците се стекнуваат со вештина за изразување и слушање, стимулирање на дискусија, охрабрување и помагање, олеснување на комуникацијата, намалување на напнатоста, решавање на проблеми, се валоризираат одличните ученици од страна на нивните соученици, се развиваат социјалните компетенции, како што е почитувањето на другиот, одговорноста, взаемното помагање и пријателството. Пријателските врски кои се формираат во групата имаат големо влијание врз психолошката состојба на ученикот, ја зголемуваат сигурноста, самопочитувањето, психолошката стабилност, позитивниот став кон материјалот за учење. Преку примена на овој наставен метод се учи и способноста за лидерство, како да се комуницира, како да се донесуваат одлуки, како да се соочуваш со конфликтите и да ги решаваш, и други способности кои се неопходни во работната средина за која се подготвуваат учениците во иднина.

**Библиографија**

Comoglio M. e Cardoso M., *Insegnare ed apprendere in gruppo,* LAS, Roma, 1996;

Comoglio M., *Educare insegnando, apprendere ed applicare il cooperative learning*, LAS, Roma,

1996;

Comoglio, M., *Educare insegnando,* LAS, Roma, 1998;

Comoglio M., Il cooperative learning, Gruppo Abele, Torino, 1999;

Sharan Y., *Gli alunni fanno ricerca. L’apprendimento in gruppi cooperativi*, Trento, Erickson, 1998;

Johnson E. W. e Johnson R. T., *L’apprendimento cooperativo,* Trento, Erickson, 1998;

Johnson, D.W., & Johnson, R.T., *Learning together and alone: Cooperative, competitive, and individualistic.* Englewood Cliffs, NJ: Prentice Hall, 1987;

Slavin, R.E. *Cooperative learning: Theory, research, and practice.* New Jersey: Prentice Hall, 1998.